รัฐส่งสัญญาณขึ้นแวต เอกชนห่วงฉุดกำลังซื้อ
กระทรวงการคลังเร่งหาแนวทางจัดเก็บรายได้เพิ่ม เพื่อรองรับการใช้จ่ายด้านการลงทุนในปี 2558
29 ต.ค. 2565

กระทรวงการคลังเร่งหาแนวทางจัดเก็บรายได้เพิ่ม เพื่อรองรับการใช้จ่ายด้านการลงทุนในปี 2558 ซึ่งนอกจากจะเร่งรัด 3 กรมภาษีแล้ว นายสมหมาย ภาษี รมว.คลัง ยังส่งสัญญาณเตรียมปรับขึ้นภาษีมูลค่าเพิ่ม (แวต) ปีหน้า จากอัตรา 7% เป็น 8% โดยแวตที่จัดเก็บเพิ่มอีก 1% จะทำให้รัฐบาลมีรายได้เพิ่มขึ้นประมาณ 6-7 หมื่นล้านบาท
อย่างไรก็ตาม พล.อ.ประยุทธ์ จันทร์โอชา นายกรัฐมนตรี กล่าวว่า การขึ้นแวตจะพิจารณาจากสถานการณ์เศรษฐกิจ หากเศรษฐกิจดีก็ดำเนินการได้ ที่ผ่านมารัฐบาลคงแวตอัตราเดิมเพราะเศรษฐกิจชะลอตัว หากปรับขึ้นแวตจริงจะไม่ให้กระทบประชาชน ด้านภาคเอกชนมีมุมมองว่า การขึ้นแวตควรรอเศรษฐกิจฟื้นตัวชัดเจนก่อน หากเศรษฐกิจขยายตัว 1-2% ยังไม่ควรขึ้นเพื่อไม่ให้กระทบกำลังซื้อประชาชน
ไม่ฟันธงคง/ลดดอกเบี้ยนโยบาย
การประชุมคณะกรรมการนโยบายการเงิน (กนง.) ครั้งสุดท้ายของปี วันพุธที่ 17 ธ.ค.นี้ เป็นที่จับตาของตลาดการเงินว่าจะคงหรือลดดอกเบี้ยนโยบาย หลังรายงานผลประชุมนโยบายการเงินรอบที่แล้ว ผนวกความเห็น นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) สอดคล้องกันว่านโยบายการเงินอาจผ่อนคลายเพิ่มหากเศรษฐกิจโตต่ำกว่าคาด
นายจิรเทพ เสนีวงศ์ ณ อยุธยา โฆษก ธปท. ระบุว่า แม้อัตราเงินเฟ้อจะอยู่ระดับต่ำเอื้อต่อการผ่อนคลายนโยบายการเงิน แต่ขึ้นอยู่กับ กนง.ที่จะดูข้อมูลเศรษฐกิจรอบด้าน ประกอบกับเงินเฟ้อที่ลดลงมาจากราคาพลังงานที่ลดลง ไม่ได้มาจากการบริโภคหรือเงินฝืด
ขณะที่นักการเงินส่วนใหญ่มองว่า กนง.จะคงดอกเบี้ยนโยบายรอบนี้ เพราะเศรษฐกิจกำลังฟื้นตัวแม้จะช้าไปบ้าง ยกเว้น ศูนย์วิจัยกสิกรไทย มองว่า กนง.จะลดอัตราดอกเบี้ยลง 0.25% สู่ระดับ 1.75% เพื่อช่วยผลักดันเศรษฐกิจ หลังจากสภาพัฒน์คาดการณ์ว่าจีดีพีปีนี้จะเติบโตเพียง 1%
ธปท.ติงแบงก์อย่าวิตกค้ำประกัน
นายประสาร ไตรรัตน์วรกุล ผู้ว่าการ ธปท. ระบุว่า ไม่อยากให้ทุกฝ่ายวิตกกับ พ.ร.บ.แก้ไขเพิ่มเติมประมวลกฎหมายแพ่งและพาณิชย์ ว่าด้วยการค้ำประกันและจดจำนองมากเกินไป เพราะผลกระทบอาจไม่รุนแรงอย่างที่คาดกัน โดยส่วนที่เป็นกังวลนั้นทุกฝ่ายทั้งกระทรวงการคลัง ธปท.และสมาคมธนาคารไทย กำลังเร่งหาแนวทางแก้ไข
ด้าน นายบุญทักษ์ หวังเจริญ ประธานสมาคมธนาคารไทย ระบุว่า ได้เรียกประชุมสมาชิกธนาคารเพื่อหาข้อสรุปลดผลกระทบจากกฎหมายดังกล่าว เพราะเป็นห่วงว่าอาจส่งผลไปถึงการค้ำประกันของธนาคารและกระทรวงการคลังในโครงการขนาดใหญ่ ทำให้ฟันเฟืองขับเคลื่อนเศรษฐกิจหายไป
เจ้าหนี้ยันไม่ได้ปล่อยกู้ตรงวินด์ฯ
นายปรีดี ดาวฉาย กรรมการผู้จัดการ ธนาคารกสิกรไทย ชี้แจงการปล่อยกู้โครงการผลิตไฟฟ้าพลังงานลมให้บริษัท วินด์ เอนเนอร์ยี่ ซึ่งนายนพพร ศุภพิพัฒน์ เป็นประธานกรรมการบริหาร กำลังถูกออกหมายจับว่า ธนาคารไม่ได้ให้สินเชื่อกับบริษัทหรือบุคคลที่เป็นผู้ถือหุ้นบริษัทดังกล่าวโดยตรง แต่เป็นการสนับสนุนสินเชื่อโครงการที่มีการร่วมทุน 2 บริษัท สอดคล้องกับนายอาทิตย์ นันทวิทยา รองผู้จัดการใหญ่ กลุ่มธุรกิจขนาดใหญ่ ธนาคารไทยพาณิชย์ ระบุว่า ไม่ได้ปล่อยกู้ให้บริษัท วินด์ เอนเนอร์ยี่ โดยตรง และยอมรับว่าเมื่อเกิดปัญหาดังกล่าวธนาคารคงปล่อยกู้ให้ไม่ได้